ANC in die Wes-Kaap lê klag teen Facebook-‘rassis’Skermskoot van ‘n plasing wat van Vanessa Hartley se Facebook-rekening gedoen is Die ANC in die Wes-Kaap gaan ŉ klag van rassisme by die Suid-Afrikaanse Menseregtekommissie (MRK) aanhangig maak teen ŉ vrou van Kaapstad wat glo rassistiese uitlatings op Facebook gemaak het. “Vanessa Hartley, ŉ inwoner van Houtbaai, het ŉ aanstootlike plasing op Facebook gepubliseer,” het die ANC Sondag in ŉ verklaring gesê. Hartley het glo geskryf: “They are like stupid animals. We should tie them to a rope. Too many Africans flocking to Hout Bay. Draw up a petition. Soon there will be nothing left of Hout Bay”. “As die ANC in die Wes-Kaap kan ons nie toelaat dat dié provinsie deur die euwel van rassisme vasgebind word deur die broederskap wat die mosaïek van die provinsie moet wees nie. Ons verwerp Vanessa Hartley se rassistiese uitlatings as ŉ verwronge siening van waaroor hierdie land gaan en dit is definitief nie verteenwoordigend van die meerderheid van mense in hierdie provinsie nie. Rassiste sal nie die laaste woord inkry nie,” lui die verklaring. Die ANC versoek die MRK om die maksimumstraf en regstellende maatreëls binne hul vermoë toe te pas om seker te maak dat dié tipe gedrag verwerp word en nie weer sal voorkom nie.